**ΑΝΑΚΟΙΝΩΣΗ**

**ΕΞΕΤΑΣΗ ΑΙΤΗΜΑΤΩΝ ΕΠΙΔΟΤΗΣΗΣ ΕΝΟΙΚΙΟΥ ΣΤΟ ΠΛΑΙΣΙΟ ΤΟΥ ΕΛΑΧΙΣΤΟΥ ΕΓΓΥΗΜΕΝΟΥ ΕΙΣΟΔΗΜΑΤΟΣ**

Σύμφωνα με τις διατάξεις του άρθρου 16 της περί Ελάχιστου Εγγυημένου Εισοδήματος και Γενικότερα περί Κοινωνικών Παροχών Νομοθεσίας, σε αιτητή ή / και δικαιούχο του Ελάχιστου Εγγυημένου Εισοδήματος, ο οποίος διαμένει σε κατοικία για την οποία καταβάλλεται ενοίκιο είτε από τον ίδιο είτε από άλλο μέλος της οικογενειακής μονάδας, παρέχεται επίδομα ενοικίου, νοουμένου ότι ισχύει έγκυρη σύμβαση ενοικίασης.

Για σκοπούς εφαρμογής των σχετικών διατάξεων της Νομοθεσίας, κάθε δικαιούχος / αιτητής Ελάχιστου Εγγυημένου Εισοδήματος που αιτείται την καταβολή επιδόματος ενοικίου, πρέπει να υποβάλλει μαζί με το συγκεκριμένο αίτημα στην Υπηρεσία Διαχείρισης Επιδομάτων Πρόνοιας και τα ακόλουθα έγγραφα:

1. **ΕΓΚΥΡΗ ΣΥΜΒΑΣΗ ΜΙΣΘΩΣΗΣ**

Ο δικαιούχος / αιτητής οφείλει να υποβάλει έγκυρη σύμβαση μίσθωσης, δηλαδή σύμβαση, η οποία:

(α) είναι υπογεγραμμένη από τα συμβαλλόμενα μέρη, επικυρώνεται από δύο μάρτυρες, των οποίων αναγράφεται ο αριθμός δελτίου ταυτότητας, και

(β) είναι χαρτοσημασμένη από τον Έφορο Τελών Χαρτοσήμων, μόνο σε περίπτωση που η σύμβαση είναι συνολικής ετήσιας αξίας πέραν των €5.000.

**2. ΕΠΙΒΕΒΑΙΩΣΗ ΔΙΑΜΟΝΗΣ ΣΤΗΝ ΕΝΟΙΚΙΑΖΟΜΕΝΗ ΚΑΤΟΙΚΙΑ**

Για σκοπούς επιβεβαίωσης του γεγονότος ότι ο δικαιούχος/ αιτητής Ελάχιστου Εγγυημένου Εισοδήματος διαμένει στην ενοικιαζόμενη κατοικία για την οποία υποβάλλεται αίτημα, χρειάζεται να υποβάλλονται τα ακόλουθα:

(α) ιστορικό κατανάλωσης ηλεκτρισμού από τα Κέντρα Εξυπηρέτησης της Αρχής Ηλεκτρισμού Κύπρου (ΑΗΚ) για την εν λόγω ενοικιαζόμενη κατοικία στο όνομά του δικαιούχου/ αιτητή Ελάχιστου Εγγυημένου Εισοδήματος

(β) ιστορικό κατανάλωσης λογαριασμών σε οργανισμούς κοινής ωφελείας στο όνομα του δικαιούχου / αιτητή Ελάχιστου Εγγυημένου Εισοδήματος. Δεν λαμβάνονται υπόψη λογαριασμοί που είναι στο όνομα του ιδιοκτήτη της κατοικίας.

**3. ΕΝΟΙΚΙΑΣΤΕΣ ΚΑΤΟΙΚΙΩΝ ΠΟΥ ΑΝΗΚΟΥΝ ΣΕ ΑΡΧΗ ΤΟΠΙΚΗΣ ΑΥΤΟΔΙΟΙΚΗΣΗΣ / ΕΚΚΛΗΣΙΑ**

Σε περίπτωση που ο δικαιούχος/ αιτητής Ελάχιστου Εγγυημένου Εισοδήματος ενοικιάζει κατοικία από Αρχή Τοπικής Αυτοδιοίκησης / Μητρόπολη, χρειάζεται να υποβάλει:

(α) βεβαίωση από την αρμόδια Αρχή Τοπικής Αυτοδιοίκησης /Μητρόπολη με αναφορά στα στοιχεία της ενοικιαζόμενης κατοικίας, το ύψος του ενοικίου και την ημερομηνία έναρξης ενοικίου,με υπογραφές από τα συμβαλλόμενα μέρη.

Η ανανέωση του ενοικίου θα γίνεται επί ετήσιας βάσης με την υποβολή της εν λόγω βεβαίωσης.

**4. ΕΝΟΙΚΙΑΣΗ ΚΑΤΟΙΚΙΑΣ ΑΠΟ ΣΥΓΓΕΝΗ ΔΙΚΑΙΟΥΧΟΥ / ΑΙΤΗΤΗ Ε.Ε.Ε.**

Σε περίπτωση που η ενοικιαζόμενη κατοικία ανήκει σε συγγενή του δικαιούχου / αιτητή Ελάχιστου Εγγυημένου Εισοδήματος ή μέλους της οικογενειακής του μονάδας, μέχρι τέταρτου βαθμού συγγένειας εξ αίματος ή εξ αγχιστείας, ο δικαιούχος/ αιτητής Ελάχιστου Εγγυημένου Εισοδήματος πρέπει να υποβάλει στην Υπηρεσία αποδείξεις είσπραξης ενοικίου με το όνομα, τον αριθμό ταυτότητας ή τον αριθμό φορολογικής ταυτότητας (όπου υπάρχει) και την ημερομηνία έκδοσης της απόδειξης.

**5. ΣΤΟΙΧΕΙΑ ΙΔΙΟΚΤΗΤΩΝ**

Με την αίτηση για επίδομα ενοικίου, πρέπει να υποβάλλονται ακόλουθα στοιχεία του ιδιοκτήτη της ενοικιαζόμενης κατοικίας:

|  |  |
| --- | --- |
| (α) | βεβαίωση αριθμού διεθνούς τραπεζικού λογαριασμού (IBAN) από Τραπεζικό Ίδρυμα στο όνομα του Ιδιοκτήτη, με σκοπό την κατευθείαν καταβολή του επιδόματος ενοικίου σε τραπεζικό λογαριασμό του ιδιοκτήτη, |
| (β) | αντίγραφο δελτίου ταυτότητας του Ιδιοκτήτη (όταν ο ιδιοκτήτης είναι φυσικό πρόσωπο) με σκοπό τη διασφάλιση ότι το επίδομα ενοικίου καταβάλλεται από το Κράτος στον δικαιούχο ιδιοκτήτη, |
| (γ) | αντίγραφο φορολογικής ταυτότητας εταιρείας (όταν ο Ιδιοκτήτης είναι εταιρεία) |

Σε περίπτωση που το επίδομα ενοικίου θα καταβάλλεται σε οποιοδήποτε άλλο πρόσωπο εκτός από τον Ιδιοκτήτη, θα υποβάλλεται πληρεξούσιο έγγραφο για διαχείριση της ενοικιαζόμενης κατοικίας, ώστε να διασφαλίζονται τα συμφέροντα των ιδιοκτητών και η καταβολή του επιδόματος ενοικίου στο ορθό πρόσωπο.

Σε περίπτωση συγγένειας του ιδιοκτήτη με τον δικαιούχο / αιτητή Ελάχιστου Εγγυημένου Εισοδήματος (όπως αναφέρεται πιο πάνω), θα υποβάλλεται φορολογική δήλωση του Ιδιοκτήτη προς επιβεβαίωση του γεγονότος ότι το ενοίκιο δηλώνεται ως εισόδημα στο Τμήμα Φορολογίας και αποδείξεις είσπραξης του ποσού του ενοικίου.

Σημειώνεται ότι τα πιο πάνω στοιχεία δύναται να υποβάλλονται είτε από τον αιτητή / δικαιούχο του Ελάχιστου Εγγυημένου Εισοδήματος είτε από τον ιδιοκτήτη της ενοικιαζόμενης κατοικίας.

**ΥΠΗΡΕΣΙΑ ΔΙΑΧΕΙΡΙΣΗΣ ΕΠΙΔΟΜΑΤΩΝ ΠΡΟΝΟΙΑΣ**

**25 ΟΚΤΩΒΡΙΟΥ 2017**